Proces-verbal

încheiat în ședința Comisiei pentru utilităţi publice şi salubritate

din data de 28 iulie 2025, ora 13.30

Ședința s-a desfășurat prin mijloace electronice, prin intermediul platformei online de videoconferință WebEx.

Convocarea ședinței comisiei a fost făcută în data de 25.07.2025, la solicitarea domnului preşedinte Kansou Alexandru Hazem.

|  |  |
| --- | --- |
| Nr. crt. | NUME ŞI PRENUME |
| 1. | PREŞEDINTE – KANSOU ALEXANDRU HAZEM – prezent |
| 2. | SECRETAR – STOICA IOANA – prezent |
| 3. | SUSAI ALEXANDRU – prezent |
| 4. | VIGHECIU ADRIAN NICOLAE – absent |
| 5. | PURCĂREA SORIN – prezent |
| 6. | NIȚU RĂZVAN IONUȚ – prezent |
| 7. | NICORESCU NICOREL – prezent |
| 8. | STOFOR ȘTEFAN RADU – prezent |
| 9. | GAVRIL NICOLAE LUCIAN – prezent |
| 10. | COBIANU CEZAR ADRIAN – prezent |
| 11. | GEAMĂNĂ DRAGOȘ – prezent |

Ordinea de zi a ședinței comisiei comunicată prin convocare:

Proiectul de hotărâre de la punctul nr. 3 de pe ordinea de zi a ședinței C.G.M.B. din data de 30.07.2025, proiect de hotărâre privind aprobarea contractării și/sau garantării unei/unor finanțări rambursabile interne în valoare totală de până la 150.000.000 lei;

Proiectul de hotărâre de la punctul nr. 4 de pe ordinea de zi a ședinței C.G.M.B. din data de 30.07.2025, proiect de hotărâre privind modificarea anexei la Hotărârea Consiliului General al Municipiului București nr. 38/03.02.2023 privind aprobarea contractării și/sau garantării unei/unor finanțări rambursabile interne în valoare totală de până la 150.000.000 lei, în vederea asigurării finanțării unor investiții publice de interes local;

Proiectul de hotărâre de la punctul nr. 6 de pe ordinea de zi a ședinței C.G.M.B. din data de 30.07.2025, proiect de hotărâre privind aprobarea contractării și/sau garantării unei/unor finanțări rambursabile interne în valoare totală de până la 235.872.291,85 lei pentru cofinanțarea proiectului „Extinderea și reabilitarea infrastructurii de apă și apă uzată în zonele Ghidigeni, Olteniței, Cheile Turzii și Henri Coandă din Municipiul București – etapa a II a”, finanțat prin Programul Dezvoltare Durabilă;

Proiectul de hotărâre de la punctul nr. 7 de pe ordinea de zi a ședinței C.G.M.B. din data de 30.07.2025, proiect de hotărâre privind rambursarea anticipată voluntară a soldului în valoare de 7.236.842,02 euro aferent împrumutului contractat de la Banca Europeană de Investiții (BEI) conform Contractului de finanțare nr. 23.486/29.05.2006 (Serapis nr. 2001-0354) împreună cu dobânda aferentă acestei sume și a despăgubirii prevăzute la art. 4.02B din contractul de finanțare;

Proiectul de hotărâre de la punctul nr. 45 de pe ordinea de zi a ședinței C.G.M.B. din data de 30.07.2025, proiect de hotărâre privind aprobarea bilanțului energetic pe conturul instalațiilor de producere, transport și distribuție a energiei termice operate de către Compania Municipală Termoenergetica București SA - pentru anul 2023;

Proiectul de hotărâre de la punctul nr. 85 de pe ordinea de zi a ședinței C.G.M.B. din data de 30.07.2025, proiect de hotărâre privind împuternicirea expresă a Consiliului Local al Sectorului 2 de a hotărî cu privire la asocierea dintre Sectorul 2 al Municipiului București și Universitatea Tehnică de Construcții București, în vederea desfășurării activităților ce se vor derula în cadrul Proiectului European AWARD – Resurse alternative de apă și procese de analiză pentru a reînnoi planificarea strategică a aprovizionării cu apă – Cazul demonstrativ Lacul Circului.

Participă:

Doamna Ionescu Roxana – Director Executiv, Direcția Servicii Integrate;

Domnul Aflat Cătălin Sebastian – Director General, Direcţia Generală Investiţii;

Domnul Toma Cătălin – Șef Serviciu, Serviciul UIP Faza 2 Glina.

Domnul Kansou Alexandru Hazem – Preşedintele comisiei

Bună ziua! Avem astăzi, pe ordinea de zi a ședinței Comisiei de utilităţi, 6 puncte de pe ordinea de zi a ședinței Consiliului General. Le voi da citire atunci când le vom dezbate.

Supun la vot **ordinea de zi**.

Secretariatul Tehnic

Bună ziua!

Facem precizarea că sunt prezenți în acest moment 10 din cei 11 membri ai comisiei, este întrunit cvorumul.

Puteți vota ordinea de zi.

Domnul Cobianu s-a deconectat de la şedinţa comisiei.

**Cu 9 voturi pentru, 0 împotrivă, 0 abțineri, ordinea de zi a fost aprobată.**

Domnul Kansou Alexandru Hazem – Preşedintele comisiei

Mulţumesc! Până intră domnul Cobianu, vreau să vă spun că avem alături de noi şi invitați de la direcțiile de specialitate. Mulţumim!

Voi da citire primului punct de pe ordinea de zi:

Proiectul de hotărâre de la punctul nr. 3 de pe ordinea de zi a ședinței C.G.M.B., **proiect de hotărâre privind aprobarea contractării și/sau garantării unei/unor finanțări rambursabile interne în valoare totală de până la 150.000.000 lei.**

Sunt întrebări?

Domnul Geamănă Dragoș – consilier general

Am înţeles că au loc niște realocări de fonduri şi vreau să întreb, ca exemplu, două dintre aceste realocări, Penetrație Prelungirea Ghencea, văd că e o creștere cu 24 de milioane, şi respectiv, consolidare, reabilitare la imobilul din 29-31 Regina Elisabeta. Vreau să întreb ce lucrări se vor face cu sumele care sunt adăugate în plus la aceste obiective de investiţii. Mulţumesc!

Domnul Kansou Alexandru Hazem – Preşedintele comisiei

Mulţumim, domnule Geamănă!

Am văzut mai devreme că şi domnul Nicorescu vrea să întrebe.

Domnul Nicorescu Nicorel – consilier general

Bună ziua! Am văzut că pentru finanțare se propun a se atribui 25 de milioane şi către Patinoarul Flamaropol. Vreau să știu, la lucrările de la Flamaropol, în ce cuantum ne propunem să avem o lucrare în acest an având în vedere acești 25 de milioane, şi, pe de altă parte, protocolul încheiat cu sectorul 2 pentru același obiectiv. Știm în momentul de faţă cu câți bani poate să contribuie, în acest an, Sectorul 2? Câți ne propunem să cheltuim până la finalul anului? Cum stăm din acest punct de vedere? Mulţumesc!

Domnul Kansou Alexandru Hazem – Preşedintele comisiei

Mulţumesc ambilor colegi!

Înainte de a-i da cuvântul doamnei Ionescu pentru a vă răspunde, consider că o parte din acest răspuns pentru domnul Nicorescu trebuie să vină şi de la Direcţia de Investiţii, sunt sigur că ei au mult mai bine trasabilitatea lucrărilor, ce putem acoperi anul acesta şi suma totală conform devizelor.

Domnul Aflat Cătălin Sebastian – Director General, Direcţia Generală Investiţii

Pentru toate proiectele cu care am intrat, exceptând Elisabeta, intenționăm să le depunem la finanțare pe Programul Regional București- Ilfov și a fost nevoie de o actualizare a devizelor generale. Deci vorbim aici, pentru cele 16 loturi de infrastructură de tramvai, Prelungirea Ghencea, pentru că aici o să depunem la finanțare extinderea tramvaiului cu 6 kilometri, până la Pasaj Domnești. Şi cele două depouri au intrat cu o actualizare a devizului general, așa cum prevede 907, devizul se actualizează ori de câte ori este nevoie. Au fost estimate costurile aferente lucrărilor suplimentare, chiar dacă la nivelul acesta nu avem încheiate actele adiționale la nivelul contractelor în desfășurare și mă refer aici, pentru întrebarea dumneavoastră, la Prelungirea Ghencea. La Prelungirea Ghencea, sumele din contractul pe care l-am avut și îl avem în desfășurare cu Trustul de Construcții, unde s-au estimat lucrări suplimentare, care la momentul acesta nu sunt adiționate la contract și actualizarea devizului conform prevederilor din 907, respectiv introducerea 7.1.7.2. în devizul general, ajustarea prețurilor și partea de cheltuieli suplimentare care ar putea apărea în implementare.

Domnul Geamănă Dragoș – consilier general

Deci, dacă am înțeles bine, e vorba de 6 kilometri în plus de linie de tramvai şi în rest este vorba de o actualizare a prețurilor, probabil în legătură cu inflația.

Domnul Aflat Cătălin Sebastian – Director General, Direcţia Generală Investiţii

Nu sunt actualizări ale prețurilor, este includerea în deviz a Capitolului 7.1.7.2. acolo unde nu a fost prevăzut, dacă vorbim de infrastructura de tramvai, devizele au fost la nivel DALI 2022 și au fost introduse în deviz capitolele de ajustări de prețuri și o parte de cheltuieli sau costuri suplimentare pe partea de implementare. Şi la Prelungirea Ghencea costurile au fost estimate pe lucrări suplimentare care urmează să fie introduse în cadrul contractului. Şi aceeași situație este şi la Palatul Eforie, fostul sediu al Primăriei Sectorului 5, unde sunt lucrări suplimentare.

Domnul Kansou Alexandru Hazem – Preşedintele comisiei

Mulţumim domnului Geamănă!

Avea şi domnul consilier general Nicorescu întrebări.

Domnul Nicorescu Nicorel – consilier general

Domnule director, am văzut tot așa, pe lista de investiții pentru acoperirea acestui împrumut de 150 de milioane, avem acolo prinși 25 de milioane pentru Patinoarul Flamaropol. Însă recent s-a semnat şi un protocol cu Primăria Sectorului 2 pentru același Patinoar Flamaropol. Care e stadiul, anul acesta, și cum ne ajută aceste 25 de milioane? Cum ne ajută și ce sumă o să primim de la Sectorul 2 pentru lucrările care presupun că ar trebui să fie executate pe parcursul acestui an? Mulțumesc frumos!

Domnul Aflat Cătălin Sebastian – Director General, Direcţia Generală Investiţii

Mulțumesc și eu pentru întrebare! Noi am emis ordinele de începere către supervizor începând cu data de 4 august, iar acesta a emis ordinul de începere pentru execuția lucrărilor tot cu data de 4 august, astfel cum a fost agreat cu constructorul și cu supervizorul. Din negocierile pe care le-am avut cu Sectorul 2, au fost de acord să finanțeze jumătate din contravaloarea investiției. La momentul acesta vorbim de aproximativ 130 de milioane de lei la care, așa cum a fost aprobat proiectul tehnic, urmează să mai existe niște creșteri. Nu sunt substanțiale, dar Sectorul 2 și-a asumat că va acoperi jumătate din investiție. Estimăm că o să avem undeva la 7-8% creștere pe acest proiect la momentul de față, bineînțeles fără să ținem cont de ajustarea de prețuri pe care o să o vedem, în funcție de inflație. Pentru anul acesta, constructorul și-a asumat că o să execute lucrări undeva la 40 de milioane de lei și sumele care au fost cerute au fost cerute înainte să discutăm de acest angajament luat de Sectorul 2 să finanțeze jumătate din sumă, dar noi ne așteptăm să reușească constructorul să ajungă la 40 și ceva de milioane de lei pentru anul acesta, lucrări executate și să plătim.

Domnul Nicorescu Nicorel – consilier general

OK, deci presupunem că avem nevoie de cei 25 sau măcar o mare parte din cei 25, pentru că altfel ar fi păcat să nu îi punem în alte zone unde se desfășoară proiecte în cadrul Primăriei anul acesta.

Domnul Aflat Cătălin Sebastian – Director General, Direcţia Generală Investiţii

Așa este. Acuma, bineînțeles, ne bazăm mult pe informațiile pe care le avem de la constructor și pe asumările pe care acesta le transmite. Cu siguranță, începând cu data de 4 august, atât echipa mea, din Direcția de Investiţii, cât și supervizorul o să tragă să facă antreprenorul ce și-a asumat. Şi chiar mai mult, adică a fost o asumare în fața primarului general, că de îndată ce vor începe execuția, vor fi mobilizați corespunzător, chiar mai mult decât atât, astfel încât să avanseze lucrările de la patinoar într-un ritm susținut.

Domnul Nicorescu Nicorel – consilier general

Şi pentru a avea continuitate în desfășurarea acestei investiții, pentru anul viitor, partea de finanțare din partea Primăriei Generale vă gândiți tot de la bugetul local că va fi atribuită, ne-am reorientat pentru accesarea unor alte eventuale finanțări, poate externe? Pentru a preveni o nouă poticnire a acestui proiect atât de important și pe care l-am susținut cu toții de vreo patru-cinci ani de zile. Ne dorim continuarea și finalizarea lui.

Domnul Aflat Cătălin Sebastian – Director General, Direcţia Generală Investiţii

Eu sper să nu mai existe blocajele care au fost în trecut. Au fost blocaje atât de ordin financiar, cât și de ordin tehnic. Din punctul nostru de vedere, al Direcției de Investiții, tot ce înseamnă parte tehnică spunem că e rezolvat și o să se rezolve și pe parcursul execuției. Avem asistență tehnică pe proiectare, avem consultant, nu ar trebui să existe probleme tehnice care nu pot fi depășite în implementare, iar pe parte financiară, atâta timp cât avem suport pe parte de Sector 2 care și-a asumat jumătate din proiect, automat presiunea o să fie mai mică pe buget. Discuții am avut cu colegii de la Fonduri, la momentul de față nu am identificat o axă unde putem să obținem finanțare, dar se analizează și, pe măsură ce există oportunități pe partea aceasta, cu siguranță vom depune, în vederea obținerea unei finanțări nerambursabile.

Domnul Nicorescu Nicorel – consilier general

Vă mulțumesc mult pentru informații! Vă țin pumnii să se desfășoare tot acest proces de investiție pentru Flamaropol în regulă. Dacă aveți nevoie de consilierii generali în perioada viitoare, pentru supravegherea acestor proiecte pe parcurs și a nu avea poticneli și alte lucruri care ar putea înfrâna, vă rugăm să apelați și la noi. Vă stăm la dispoziție. Mulțumim frumos!

Domnul Kansou Alexandru Hazem – Preşedintele comisiei

Mulţumim domnului director pentru răspunsuri!

Dacă nu mai sunt întrebări la acest punct de pe ordinea de zi, supun la vot proiectul de hotărâre.

Secretariatul Tehnic

Puteți vota.

Domnul Cobianu Cezar Adrian – consilier general

Votez „**pentru**”.

Secretariatul Tehnic

**Cu 10 voturi pentru, 0 împotrivă, 0 abțineri, proiectul a primit aviz favorabil.[[1]](#footnote-1)**

Domnul Kansou Alexandru Hazem – Preşedintele comisiei

Următorul proiect de pe ordinea de zi, **proiect de hotărâre privind modificarea anexei la Hotărârea Consiliului General al Municipiului București nr. 38/03.02.2023 privind aprobarea contractării și/sau garantării unei/unor finanțări rambursabile interne în valoare totală de până la 150.000.000 lei, în vederea asigurării finanțării unor investiții publice de interes local**.

Vă rog, întrebări dacă sunt. Nu sunt întrebări.

Vă rog, vot.

Secretariatul Tehnic

Puteți vota.

Domnul Cobianu Cezar Adrian – consilier general

Votez „**pentru**”.

Secretariatul Tehnic

**Cu 10 voturi pentru, 0 împotrivă, 0 abțineri, proiectul a primit aviz favorabil.[[2]](#footnote-2)**

Domnul Kansou Alexandru Hazem – Preşedintele comisiei

Mulțumim!

Următorul proiect de pe ordinea de zi, **proiect de hotărâre privind aprobarea contractării și/sau garantării unei/unor finanțări rambursabile interne în valoare totală de până la 235.872.291,85 lei pentru cofinanțarea proiectului „Extinderea și reabilitarea infrastructurii de apă și apă uzată în zonele Ghidigeni, Olteniței, Cheile Turzii și Henri Coandă din Municipiul București – etapa a II a”, finanțat prin Programul Dezvoltare Durabilă**.

Întrebări, vă rog. Nu sunt întrebări.

Vot, vă rog.

Secretariatul Tehnic

Puteți vota.

Domnul Cobianu Cezar Adrian – consilier general

Votez „**pentru**”.

Secretariatul Tehnic

**Cu 10 voturi pentru, 0 împotrivă, 0 abțineri, proiectul a primit aviz favorabil.[[3]](#footnote-3)**

Domnul Kansou Alexandru Hazem – Preşedintele comisiei

Mulţumim!

Următorul proiect, **proiect de hotărâre privind rambursarea anticipată voluntară a soldului în valoare de 7.236.842,02 euro aferent împrumutului contractat de la Banca Europeană de Investiții (BEI) conform Contractului de finanțare nr. 23.486/29.05.2006 (Serapis nr. 2001-0354) împreună cu dobânda aferentă acestei sume și a despăgubirii prevăzute la art. 4.02B din contractul de finanțare.**

Întrebări?

Domnul Geamănă Dragoș – consilier general

Puteți să ne spuneți care este despăgubirea prevăzută de articolul 4.02B din contract? E vorba de penalitate pentru rambursarea anticipată sau despre ce despăgubire e vorba?

Domnul Toma Cătălin – Șef Serviciu, Serviciul UIP Faza 2 Glina

Despre asta este vorba, deci este o penalitate pentru rambursare anticipată. Dacă vă uitați în raportul de specialitate, la pagina 5, o să vedeți acolo un calcul din care rezultă practic o economie de 404.000 de euro, datorită rambursării anticipate versus rambursării la termen.

Domnul Kansou Alexandru Hazem – Preşedintele comisiei

A ridicat şi domnul Nițu mâna. Vă rog.

Domnul Nițu Răzvan Ionuț – consilier general

Mulțumesc, domnule președinte! Intervin doar să felicit aparatul de specialitate pentru modul în care au prezentat această situație și pentru claritatea scriptică de care au dat dovadă. Este foarte clar că este un beneficiu rambursând anticipat. Mulțumesc frumos!

Domnul Kansou Alexandru Hazem – Preşedintele comisiei

Mulțumim! Dacă nu mai sunt întrebări, vă rog vot.

Secretariatul Tehnic

Puteți vota.

Domnul Cobianu Cezar Adrian – consilier general

Votez „**pentru**”.

Secretariatul Tehnic

**Cu 10 voturi pentru, 0 împotrivă, 0 abțineri, proiectul a primit aviz favorabil.[[4]](#footnote-4)**

Domnul Kansou Alexandru Hazem – Preşedintele comisiei

Mulţumim!

Următorul proiect de pe ordinea de zi, **proiect de hotărâre privind aprobarea bilanțului energetic pe conturul instalațiilor de producere, transport și distribuție a energiei termice operate de către Compania Municipală Termoenergetica București SA - pentru anul 2023**.

Întrebări?

Da, domnul Nițu.

Domnul Nițu Răzvan Ionuț – consilier general

Întrebarea mea este de ce aprobăm bilanțul energetic aferent anului 2023 în 2025?

Doamna Ionescu Roxana – Director Executiv, Direcția Servicii Integrate

Bună ziua! Pentru că bilanțul energetic a fost întocmit pentru anul 2023 în anul 2024, deci trebuie întocmit pentru anul care s-a finalizat. El a fost înaintat către municipiul București de-abia în 2 iunie 2025.

Domnul Nițu Răzvan Ionuț – consilier general

Motivul fiind?

Doamna Ionescu Roxana – Director Executiv, Direcția Servicii Integrate

Motivul nu aș putea să vă spun care este.

Domnul Nițu Răzvan Ionuț – consilier general

Scopul întrebării mele, după cum bine știți, în momentul când Consiliul General aprobă acest bilanț energetic, Termoenergetica, sau cum se numește în momentul de față fostul RADET, poate beneficia de acoperirea pierderilor, atât cele tehnologice, cât și cele reglementate.

Doamna Ionescu Roxana – Director Executiv, Direcția Servicii Integrate

Da. Părerea mea este că, având în vedere că în titlul acestui bilanț este o revizie, probabil că el a fost înaintat către ANRE. În urma documentelor transmise către ANRE, acest bilanț energetic primește un aviz. Probabil că în cursul anului trecut și probabil și în acest an, au fost solicitări de completare a acestui bilanț de către ANRE, vizavi de conținutul acestui bilanț.

Domnul Nițu Răzvan Ionuț – consilier general

Şi eu tind să cred același lucru și m-aș fi așteptat să ni se dea explicația asta, adică în scris, în raportul de specialitate. Nu știu, ca urmare a completărilor solicitate de către reglementator, suntem în situația asta. Pentru că altfel este puțin ciudat sau pare puțin ciudat că noi aprobăm un bilanț energetic la doi ani distanță față de momentul 2023. Atâta. Mulțumesc!

Domnul Kansou Alexandru Hazem – Preşedintele comisiei

Mulțumim, domnule Nițu!

Îi avem în ordine, au ridicat mâna, domnul Geamănă și doamna Stoica.

Domnul Geamănă, vă rog.

Domnul Geamănă Dragoș – consilier general

Dacă am citit bine documentele, înțeleg că pierderile sunt undeva la 40%. Şi vreau să întreb dacă de acum doi ani şi până acum s-au produs niște schimbări, din ce ştiţi, şi dacă aveţi în vedere proiecte care să conducă la scăderea pierderilor. Mulțumesc!

Doamna Ionescu Roxana – Director Executiv, Direcția Servicii Integrate

Da, o să vă dau ca exemplu pentru activitatea de transport, bilanțul transmis din 2023, acesta care este anexă la acest proiect de hotărâre, este de 19,46 față de anul 2022 în care pierderile au fost de 22,34. Această diminuare se datorează în primul rând proiectelor acestea pe care le avem deja în execuție și care au început în 2023 prin proiectul POIM. E adevărat că diminuarea este destul de mică, dar vreau să menționez că execuția proiectelor POIM a început în iunie 2023.

Domnul Kansou Alexandru Hazem – Preşedintele comisiei

Mulțumim! Doamna Stoica?

Doamna Stoica Ioana – consilier general

După cum știți, ANRE-ul nu a avut specialiști. Serviciul acesta a fost reglementat de ANRSC și abia de trei ani de zile este reglementat de ANRE. Iar specialiștii de acolo sunt luați tot din cadrul Termoenergetica şi bineînțeles că mergem cu un picior mai târâș, așa, ca să spun mai pragmatic. Deci toate pierderile care sunt ar trebui să fie recunoscute, pentru că sistemul care este la momentul actual şi care este în modernizare va avea mult timp ca să fie performant. Deci nu avem cum să eliminăm pierderile într-un timp atât de scurt. Şi vedeți foarte bine şi firmele în ce ritm lucrează. Ba nu sunt bani, ba nu sunt utilaje, ba nu sunt materiale ş.a.m.d. Deci din punctul meu de vedere, dacă reabilităm sistemul în cinci-șase ani este perfect.

Domnul Kansou Alexandru Hazem – Preşedintele comisiei

Alte întrebări?

Trecem la vot.

Secretariatul Tehnic

Puteți vota.

Domnul Cobianu Cezar Adrian – consilier general

Votez „**pentru**”.

Secretariatul Tehnic

**Cu 9 voturi pentru, 0 împotrivă, 1 abținere, proiectul a primit aviz favorabil.[[5]](#footnote-5)**

Domnul Kansou Alexandru Hazem – Preşedintele comisiei

Mulţumim!

Ultimul proiect, **proiect de hotărâre privind împuternicirea expresă a Consiliului Local al Sectorului 2 de a hotărî cu privire la asocierea dintre Sectorul 2 al Municipiului București și Universitatea Tehnică de Construcții București, în vederea desfășurării activităților ce se vor derula în cadrul Proiectului European AWARD – Resurse alternative de apă și procese de analiză pentru a reînnoi planificarea strategică a aprovizionării cu apă – Cazul demonstrativ Lacul Circului.**

Întrebări?

Domnul Cobianu are întrebări.

Domnul Cobianu Cezar Adrian – consilier general

Nu o întrebare, o observație. În acordul de colaborare se spune că Apa Nova va furniza acestui consorțiu date despre consumul de apă și alte date de mediu pe care le are la dispoziție, pentru suprafața respectivă din Cartierul Tei. Asta este o obligație prevăzută în acordul de colaborare între Sectorul 2 și Universitate. Pe de altă parte, Apa Nova are contract, dacă nu mă înșel, cu Primăria București și cumva în hotărâre nu apare o comunicare către Apa Nova că va trebui să răspundă la aceste cereri de date. Asta era observația mea, altfel proiectul este OK. Mulţumesc!

Domnul Kansou Alexandru Hazem – Preşedintele comisiei

Este foarte bună observația colegului Cobianu. Dacă este cineva din aparatul specialitate, să ne răspundă neapărat, dar să țină cont de această observație și să discute cu inițiatorii proiectului pentru a fi introdus.

Am văzut că și domnul Nicorescu ridicase mâna mai devreme. Domnule Nicorescu, mai vreți să luați cuvântul?

Domnul Nicorescu Nicorel – consilier general

Da. Mulțumesc frumos! Am o întrebare pentru inițiatorul proiectului: nu mi-e foarte clar dacă acest proiect se limitează doar la găsirea acelor soluții tehnice sau este vorba și de implementarea unor soluții găsite de către acest parteneriat între Sectorul 2 și Universitatea de Construcții. Şi, mai mult decât atât, nu-mi dau seama dacă obiectivul pe care îl avem în discuție, Lacul Circului, dacă pentru acest lucru nu ar fi trebuit cumva să avem și o discuție cu ALPAB-ul care are întreg Parcul Circului în administrare. Am pus prima întrebare pentru că nu se știe până unde vom ajunge și întrebarea doi se referă doar dacă vom merge și mai departe cu implementarea unor proiecte presupuse a fi găsite în acest parteneriat. Mulțumesc!

Domnul Kansou Alexandru Hazem – Preşedintele comisiei

Mulțumim, domnule Nicorescu!

Mai este şi domnul Nițu.

Domnul Nițu Răzvan Ionuț – consilier general

Mulțumesc, domnule președinte!

Aș vrea să îi răspund colegului meu, domnului Nicorel Nicorescu, cu privire la Lacul Circului. Acesta a fost luat din administrarea ALPAB în mandatul trecut și dat spre administrare Sectorului 2. Pe de altă parte, Lacul Circului este unicul lac carstic din București, adică nu este alimentat dintr-o apă freatică, printr-un puț, fiind un lac de origine carstică, adică s-a format în mod natural, prin prăbușirea unui gol subteran creat în straturile de calcar. Ce nu înțeleg eu, în această asociere ce se dorește efectiv? Să se găsească o soluție prin care lacul să ajungă la un nivel mai înalt al apei sau ce se dorește?

Domnul Nicorescu Nicorel – consilier general

Mulțumesc, domnule Nițu, știam despre formarea acestui lac, într-adevăr, mea culpa, nu mai țineam minte că a fost cedat doar lacul către Sectorul 2, anterior. Este vorba doar de pânza de apă, nu?

Domnul Nițu Răzvan Ionuț – consilier general

Nici eu nu înțeleg, adică ce nu înțeleg este: în urma acestei asocieri ce se urmărește? O soluție tehnică pentru a echilibra lacul, în sensul de a aduce apă în el, a-l duce la nivel înalt? Acolo e o problemă, într-adevăr, cu nivelul care scade în permanență. Adică scopul final al asocierii care este?

Domnul Kansou Alexandru Hazem – Preşedintele comisiei

Pentru ședința de Consiliu General, o să îl rog pe domnul primar al Sectorului 2 să trimită sau să vină chiar dânsul, cum consideră, să trimită un reprezentant, pentru că avem multe puncte legate de Sectorul 2, căruia să îi punem aceste întrebări, având în vedere că titlul proiectului este unul vag. Şi să îi punem aceste întrebări tehnice, sunt foarte bune aceste întrebări și trebuie să vedem exact despre ce e vorba, până unde vor să ajungă cu acest proiect şi ce include. Legat și de întrebarea cu Apa Nova, chiar dacă ALPAB-ul nu mai are acum în administrare acest lac, totuși cred că are know-how-ul, avându-l atâția ani acolo și, la fel, cred că trebuie făcută o formă, nu neapărat de protocol, neavând ei nicio treabă cu acest proiect, dar toate aceste chestiuni trebuie spuse și să le punem și întrebările, poate ne vor lămuri atunci mult mai bine. Corect? Dacă sunteți de acord şi dumneavoastră.

Domnul Nicorescu Nicorel – consilier general

Deci îi invităm în şedinţă pe inițiatori, pe cei de la universitate și pe cei de la Sectorul 2?

Domnul Kansou Alexandru Hazem – Preşedintele comisiei

Da, o să discut cu cei de la Sectorul 2, să trimită, să fie un reprezentant al lor pe durata întregii ședințe, pentru că sunt multe proiecte de la Sectorul 2, printre care și acesta, cărora să le punem întrebări și o să îi rog să aducă și pe cineva de la Universitatea de Construcții București, ca să ne lămurească asupra acestui proiect. Suntem O.K. așa?

Domnul Nicorescu Nicorel – consilier general

Da.

Domnul Nițu Răzvan Ionuț – consilier general

Da, şi din punctul meu de vedere, ar trebui să înțelegem scopul final al acestei colaborări.

Domnul Kansou Alexandru Hazem – Preşedintele comisiei

Vă mulțumesc! Haideți să trecem la vot.

Secretariatul Tehnic

Puteți vota.

Domnul Cobianu Cezar Adrian – consilier general

Votez „**pentru**”.

Secretariatul Tehnic

**Cu 9 voturi pentru, 0 împotrivă, 0 abțineri, proiectul a primit aviz favorabil.[[6]](#footnote-6)**

Domnul Preşedinte Kansou Alexandru Hazem

Vă mulțumim!

Declar şedinţa închisă.

Acestea fiind spuse, ne vedem la ședința Consiliului General.

O zi bună în continuare!

Ședința comisiei s-a încheiat la ora 14.10.

Notă: Consemnarea voturilor s-a realizat în conformitate cu rezultatele generate de sistemul de vot online cu aplicația integrată Slido, precum şi pe baza votului exprimat verbal de către consilierii generali care nu au putut vota în modalitatea menţionată mai sus.

PREŞEDINTE, SECRETAR,

Kansou Alexandru Hazem Stoica Ioana

1. Domnul consilier Cobianu Cezar Adrian şi-a exprimat opțiunea de vot verbal. Prin urmare, voturile au fost consemnate în procesul-verbal în conformitate cu înregistrarea audio, precum și cu rezultatele generate de sistemul de vot online cu aplicația integrată Slido. [↑](#footnote-ref-1)
2. Domnul consilier Cobianu Cezar Adrian şi-a exprimat opțiunea de vot verbal. Prin urmare, voturile au fost consemnate în procesul-verbal în conformitate cu înregistrarea audio, precum și cu rezultatele generate de sistemul de vot online cu aplicația integrată Slido. [↑](#footnote-ref-2)
3. Domnul consilier Cobianu Cezar Adrian şi-a exprimat opțiunea de vot verbal. Prin urmare, voturile au fost consemnate în procesul-verbal în conformitate cu înregistrarea audio, precum și cu rezultatele generate de sistemul de vot online cu aplicația integrată Slido. [↑](#footnote-ref-3)
4. Domnul consilier Cobianu Cezar Adrian şi-a exprimat opțiunea de vot verbal. Prin urmare, voturile au fost consemnate în procesul-verbal în conformitate cu înregistrarea audio, precum și cu rezultatele generate de sistemul de vot online cu aplicația integrată Slido. [↑](#footnote-ref-4)
5. Domnul consilier Cobianu Cezar Adrian şi-a exprimat opțiunea de vot verbal. Prin urmare, voturile au fost consemnate în procesul-verbal în conformitate cu înregistrarea audio, precum și cu rezultatele generate de sistemul de vot online cu aplicația integrată Slido. [↑](#footnote-ref-5)
6. Domnul consilier Cobianu Cezar Adrian şi-a exprimat opțiunea de vot verbal. Prin urmare, voturile au fost consemnate în procesul-verbal în conformitate cu înregistrarea audio, precum și cu rezultatele generate de sistemul de vot online cu aplicația integrată Slido. [↑](#footnote-ref-6)